**28.01.2020. lēmums par pretcikliskās kapitāla rezerves normas darījumiem, kuri noslēgti ar Latvijas Republikas rezidentiem, noteikšanu**

**Pretcikliskās kapitāla rezerves (PKR) norma darījumiem, kuri noslēgti ar Latvijas Republikas rezidentiem, tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmantos no 2021. gada 1. februāra. Finanšu un kapitāla tirgus komisija (FKTK) lems par nepieciešamību noteikt PKR normu virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.**

2019. gada otrajā pusgadā Latvijā bija vērojama daļēja tautsaimniecības izaugsmes tempa atjaunošanās. Ja 2017. un 2018. gadā IKP pieaugums vidēji ik ceturksni bija 4.0%–5.0% (pret iepriekšējā gada atbilstošo periodu) apmērā, tad 2019. gada pirmajā pusgadā tas saruka līdz pat 1.8% (otrajā ceturksnī), nedaudz atgūstoties vien trešajā ceturksnī, kad IKP pieauguma temps sasniedza 2.9%, ņemot vērā izaugsmes atjaunošanos rūpniecības nozarē.

Ekonomiskās izaugsmes tempu izmaiņas ir cieši saistītas ar ārējo tirgu un Eiropas Savienības fondu līdzekļu ieplūdes cikla izmaiņām. Pēc Starptautiskā Valūtas fonda jaunākajām prognozēm, šogad pasaules ekonomikas izaugsme būs zemākā kopš globālās finanšu krīzes. Lēnāki izaugsmes tempi ir vērojami arī eirozonas valstīs, turklāt situāciju Eiropā kopumā pasliktina arī neskaidrības ar Vācijas rūpniecības nozares problēmām. Būtiskākais Latvijas ekonomikas izaugsmes veicinātājs joprojām ir privātais patēriņš, ko stimulē atalgojuma pieaugums, kā arī ekonomisko attīstību turpina veicināt uz iekšējo tirgu vērstie sektori. Ekonomikas izaugsmei ir bijusi liela ietekme uz straujo bezdarba līmeņa samazināšanos 2019. gada laikā. Tiek prognozēts, ka turpmākajos gados Latvijā saglabāsies mērens IKP izaugsmes temps (ap 2.8%–3% gadā), jo zemās globālās ekonomiskās izaugsmes prognozes ierobežo ārējā pieprasījuma pieauguma potenciālu.

Ekonomiskās izaugsmes tempi patlaban nerada riskus finanšu stabilitātei, un tā joprojām turpinās bez aktīvas kreditēšanas ietekmes. Kredītu atlikuma un IKP novirze no ilgtermiņa tendences ilgstoši saglabājas negatīva un ir viena no lielākajām starp Eiropas valstīm – gan izmantojot plašo (-38% 2019. gada 2. ceturkšņa beigās), gan šauro   
(-23% 2019. gada 3. ceturkšņa beigās) kredītu definīciju. Latvijas rezidentiem izsniegto kredītu (pēc šaurās definīcijas) un IKP attiecība turpina samazināties un 2019. gada 3. ceturkšņa beigās bija 33%. Šāds kredītu un IKP attiecības līmenis Latvijā iepriekš bija vērojams 2003.–2004. gadā.

Kopējā iekšzemes kreditēšana privātajam nefinanšu sektoram 2019. gada 2. ceturksnī pret iepriekšējā gada atbilstošo periodu samazinājās par 0.2%, kas būtiski atpaliek no IKP pieauguma tempa, kā rezultātā tās apmērs pret IKP turpina samazināties. Banku kopējais kredītportfelis 2019. gada septembrī, salīdzinot ar iepriekšējā gada atbilstošo periodu, pieauga par 1.6% – mērens pieaugums bija gan mājsaimniecību kreditēšanā (1.0%), gan nefinanšu sabiedrību kreditēšanā (2.5%). Mājsaimniecību neto pozīcija arī ir pozitīva (7.4% no IKP 2019. gada 2. ceturksnī), noguldījumiem pārsniedzot saistības. Kopējo kreditēšanas attīstību stimulē valsts atbalsta programma mājokļa iegādei – lai arī apmēri 2019. gada 3. ceturksnī (salīdzinot ar 2. ceturksni) ir sarukuši, kredītu mājokļa iegādei atlikums, salīdzinot ar 2018. gadu, ir kopumā pieaudzis par 0.9%, kā arī to skaits ir pieaudzis par 2.1% (pret iepriekšējā gada atbilstošo periodu). Aptuveni puse jauno mājokļa kredītu tiek izsniegti ar valsts galvojumu.

Vairākas kredītiestādes pašlaik veic izmaiņas to biznesa modeļos, palielinot vietējo klientu kreditēšanu, bet pašlaik šī tendence neatstāj būtisku ietekmi uz finanšu cikla attīstību (šo kredītiestāžu tirgus daļa kopējā iekšzemes nefinanšu sektora kredītportfelī bija aptuveni 5.6% 2019. gada 3. ceturkšņa beigās).

Nebanku kreditētāju loma iekšzemes kreditēšanā pakāpeniski turpina pieaugt, lai arī nebanku kreditēšanas pieauguma tempi kopš 2018. gada ir nedaudz palēninājušies saistībā ar atsevišķu līzinga sabiedrību kredītportfeļa apmēra izmaiņām. 2019. gada 2. ceturksnī kopējais nebanku kredītportfelis turpināja pieaugt (par 5.3% pret iepriekšējā gada atbilstošo periodu). Mājsaimniecībām izsniegto kredītu portfelis 2019. gada 2. ceturksnī kopumā ir pieaudzis par 11.9%, t.sk. pieauguši procentu maksājumi par nebanku izsniegtajiem kredītiem. Nozīmīga loma šajā pieaugumā ir "ātro kredītu" devēju aizdevumiem mājsaimniecībām, kuru apmērs turpina vērā ņemami pieaugt (13.9% 2019. gada 3.ceturksnī pret iepriekšējā gada atbilstošo periodu). Lai arī 2019. gada 1. jūlijā spēkā stājās patērētāju tiesību aizsardzības likumā (PTAL) noteiktie kredītu reklāmas un procentu likmju griestu ierobežojumi, "ātro kredītu" izsniedzēji ir atraduši veidus, kā pielāgot savus produktus un reklāmu, lai tos apietu. Neskatoties uz to, kopumā PTAL grozījumu ietekme uz finanšu stabilitāti tiek vērtēta kā pozitīva.

Nebanku kreditēšanas pieaugums ir saistīts ar pastāvīgu darba samaksas palielināšanos (reālā neto darba samaksa 2019. gada 3. ceturksnī pret iepriekšējā gada atbilstošo periodu pieauga par 4.7%), spēcīgo ekonomisko izaugsmi pēdējos gados un Eiropas Savienības struktūrfondu apgūšanu. Lielāko daļu no nebanku kreditētāju kredītportfeļa ir izsniegušas līzinga kompānijas, kuras vairumā gadījumu ir banku meitasuzņēmumi un kuras ir pakļautas konsolidētajai uzraudzībai. Tāpēc nebanku kreditēšanas strukturālo pieaugumu lielā mērā sekmē banku grupu stratēģijas un pieaugošais pieprasījums pēc pakalpojumiem, kurus nodrošina līzinga apakšstruktūras, piemēram, 2019. gada 2. ceturksnī aptuveni 50% no visiem jaunajiem līzinga darījumiem veidoja vieglo automašīnu, bet aptuveni 30% – dažādu iekārtu pirkšanas darījumi. Neskatoties uz pieaugošajiem nebanku kreditēšanas apmēriem un daudzveidību, pašlaik nav pamata uzskatīt, ka tā rada riskus finanšu stabilitātei.

Ar nekustamā īpašuma tirgu saistīto risku novērtējums nav mainījies. 2019. gada laikā mājokļu cenu pieaugums ir normalizējies, jo augošais ekonomiskās klases mājokļu piedāvājums sāk mazināt spiedienu uz mājokļu cenām. Mājokļu pirkuma darījumu skaits Latvijā pēdējos gados ir stabils, lai arī kopumā aktivitāte tieši Rīgas nekustamo īpašumu tirgū ir pieaugusi (2019. gada deviņos mēnešos pieaugums ir par 8.1%, salīdzinot ar iepriekšējā gada atbilstošo periodu), ko veicina jauno mājokļu piedāvājums. 2019. gada 2. ceturksnī salīdzinājumā ar iepriekšējā gada atbilstošo periodu Centrālās statistikas pārvaldes mājokļu cenu indekss (nekoriģēti dati) palielinājās par 9.0% (salīdzinājumā ar 6.4% pieaugumu 2019. gada 1. ceturksnī), esošo mājokļu cenas – par 9.3% (par 8.1% – 2019. gada 1. ceturksnī), jauno mājokļu cenas pieauga par 6.8% (2.5% samazinājums 2019. gada 1. ceturksnī).

Kopumā ciklisko risku novērtējums un arī nostāja attiecībā uz šo risku pārvaldīšanu paliek iepriekšējā. Ar kreditēšanu un nekustamā īpašuma tirgu saistīto risku līmenis vērtējams kā zems. Mājsaimniecību parāda līmenis ir zems, hipotekārās kreditēšanas dinamika joprojām ir neliela. Mājsaimniecību ienākumi aug līdzīgā tempā kā mājokļu cenas, tādējādi mājokļu pieejamība kopumā būtiski nemainās un mājokļu cenu indeksa attiecība pret vidējās neto darba samaksas indeksu ir tuvu ilgtermiņa vidējam rādītājam.

Galvenie Latvijas finanšu sektora stabilitātes riski salīdzinājumā ar vērtējumu pirms ceturkšņa saglabājas nemainīgi. Tie ir saistīti ar Latvijas ekonomikas atvērtību, pasaules, t.sk. Eiropas Savienības, makroekonomiskās vides pasliktināšanos, nestabilu ģeopolitisko fonu un vāja ārējā pieprasījuma turpināšanos, kā arī ar saglabājošos reputācijas risku. Latvijai aktuāli saglabājas arī riski, kas saistāmi ar nesabalansētu nekustamā īpašuma tirgus strukturālo attīstību un relatīvi augstu mājsaimniecību parādu līmeni Ziemeļvalstīs, kas var negatīvi ietekmēt vietējo finanšu ciklu, ņemot vērā tirdzniecības kanālus un banku, kuru mātes bankas grupas līmenī *(home-host*) bāzējas Ziemeļvalstu reģionā, finansējuma piesaistes kanālus un grupas kopējās kredītpolitikas.

FKTK sadarbībā ar Latvijas Banku turpinās analizēt attiecīgos rādītājus un tendences, vērtējot nepieciešamību noteikt pozitīvu PKR normu nākamajos ceturkšņos.